অগ্নিগর্ভ লাদাখ! BJP-র দফতরে আগুন লাগাল বিক্ষোভকারীরা

ওয়েব ডেস্ক: এবার অশান্তির আগুন লাগল ভূস্বর্গে। বুধের সকাল থেকেই ছবির মতো সুন্দর লাদাখের (Ladakh Protest) লে শহরে বিক্ষোভকারীদের সঙ্গে পুলিশের সংঘর্ষ (Protester-Police Clash) ব্যাপক আকার ধারণ করে। পূর্ণ রাজ্যের মর্যাদার দাবিতে আন্দোলনরত মানুষজন রাস্তায় নেমে পুলিশের গাড়িতে আগুন ধরিয়ে দেন। আগুন লাগানো হয় স্থানীয় বিজেপির পার্টি অফিসেও (BJP Party Office Set On Fire)। ভিড় সামলাতে পাল্টা লাঠিচার্জ ও টিয়ার গ্যাসের শেল ব্যবহার করে পুলিশ।

উল্লেখযোগ্য বিষয় হল, লাদাখের আন্দোলনে এটাই প্রথম সহিংস ঘটনা। এদিনের সংঘর্ষের সময় শতাধিক মানুষ লে শহরে সমবেত হয়ে রাজ্যের দাবি এবং সাংবিধানিক সুরক্ষার দাবিতে বিক্ষোভে অংশ নেন। শহরে সম্পূর্ণ বনধও পালিত হয়। সেখানে এই পরিস্থিতি তৈরি হয়েছে এমন এক সময়ে, যখন আগামী ৬ অক্টোবর কেন্দ্র সরকার লাদাখের প্রতিনিধিদের সঙ্গে বৈঠকে বসতে চলেছে। তার আগেই সহিংস বিক্ষোভ পরিস্থিতিকে আরও জটিল করে তুলল।

আরও পড়ুন: কবরে নারীদেহের সন্ধান! মধ্যপ্রদেশের খান্ডোয়ার ঘটনা এখনও রহস্য

প্রসঙ্গত, গত দুই সপ্তাহ ধরে লাদাখে পরিবেশ আন্দোলনের মুখ্যকর্মী সোনম ওয়াংচুক (Sonam Wangchuk) পূর্ণ রাজ্যের মর্যাদা এবং লাদাখকে ষষ্ঠ তফসিলের আওতায় আনার দাবিতে অনশন চালিয়ে যাচ্ছেন। গত তিন বছরে সরাসরি কেন্দ্র শাসিত অঞ্চল হিসেবে লাদাখবাসীর অসন্তোষ ক্রমেই বেড়েছে। ভূমি, সংস্কৃতি ও সম্পদের সুরক্ষার দাবিতে মানুষ বারবার রাস্তায় নেমেছেন। বুধবার সেই আন্দোলন ব্যাপক আকার ধারণ করে এবং অগ্নিগর্ভ হয়ে ওঠে পরিস্থিতি।

২০১৯ সালের অগাস্টে অনুচ্ছেদ-৩৭০ বিলোপের পর জম্মু-কাশ্মীর ভেঙে আলাদা কেন্দ্রশাসিত অঞ্চল হিসেবে গড়ে ওঠে লাদাখ। তবে এক বছরের মধ্যেই প্রশাসনিক উদাসীনতা ও রাজনৈতিক প্রতিনিধিত্বের অভাব নিয়ে সেখানে ক্ষোভ বাড়তে শুরু করে। ক্রমে সেই অসন্তোষ থেকে জন্ম নেয় বড় মাপের বিক্ষোভ, অনশন। তাতেই গণবিক্ষোভের রূপ নেয় এই আন্দোলন।